Anunț vouchere de vacanță 2025

Având în vedere Hotărârea Nr. 400/2025, pentru modificarea şi completarea Normelor metodologice privind acordarea voucherelor de vacanță, aprobate prin Hotărârea Guvernului Nr. 215/2009, precum și a Ordinului Nr. 5730 din 26.08.2025, pentru aprobarea Regulamentului privind acordarea voucherelor de vacanță în unitățile de învățământ de stat din subordinea Ministerului Educației și Cercetării pentru anul 2025, vă precizăm următoarele:

În anul 2025 salariaților li se acordă o singură indemnizație de vacanță, sub formă de vouchere, pe suport electronic, în limita sumelor prevăzute în buget, alocate cu această destinație, valoarea voucherelor de vacanță fiind proporțională cu perioada lucrată.

Salariaţii care indeplinesc condiţiile și optează pentru acordarea voucherelor de vacanță, își exprimă în scris angajamentul, conform modelului prevazut în Anexa nr. 1, de a le utiliza pentru plata a cel mult 50% din contravaloarea totală a fiecărui pachet de servicii turistice achiziționat, respectiv cel mult 800 de lei pentru achiziționarea de pachete de servicii turistice în valoare de cel puțin 1.600 de lei.

Suma corespunzătoare voucherelor de vacanță pe anul 2025, în valoare de 800 de lei, poate fi folosită fracționat.

Beneficiază de vouchere de vacanță personalul încadrat care desfășoară efectiv activitate în cadrul UMF „Carol Davila” București la momentul acordării voucherelor de vacanță.

Se acordă vouchere de vacanță în cuantum de 800 lei personalului ale cărui salarii nete din luna acordării acestora sunt de până la 8.000 lei inclusiv.

În cazul salariaților care și-au desfășurat activitatea în cursul anului 2025 la mai mulți angajatori, concomitent sau succesiv, se acordă o singură indemnizație de vacanță, sub formă de vouchere, proporțional cu timpul lucrat, de către angajatorul unde beneficiarul în cauză își desfășoară activitatea în momentul acordării voucherelor, respectiv angajatorul unde salariatul are funcția de bază, potrivit legii.

În cazul personalului angajat cu contract individual de muncă, cu timp parțial, voucherele de vacanță se acordă proporțional cu durata timpului de muncă, raportat la valoarea maximă a voucherelor de vacanță, în cuantum de 800 lei/an.

În cazul personalului transferat sau detașat se acordă vouchere de vacanță cu condiția prezentării de către salariat a unei adeverințe din care să reiasă că angajatorul de la care s-a transferat/detașat nu i-a acordat vouchere de vacanță pentru anul în curs sau o declarație pe propria răspundere, conform Anexei nr. 3, din care rezultă că nu a beneficiat de vouchere de vacanță de la alt angajator.

Voucherele de vacanță au perioada de valabilitate de un an de la data alimentării suportului electronic, fără a se ințelege că aceasta este perioada de valabilitate a suportului.

În cazul în care beneficiarul a utilizat în totalitate sau în parte voucherele de vacanță, iar, ulterior intervine o cauză de restituire, acesta are obligația să restituie angajatorului contravaloarea voucherelor de vacanță necuvenite.

Sumele reprezentând vouchere de vacanță sunt supuse impozitării și contribuției la sănătate (CASS) în luna în care au fost acordate beneficiarului.

Beneficiarii care NU doresc să primească vouchere de vacanță, depun o solicitare scrisă în acest sens la instituția angajatoare, conform Anexei nr. 2.

Depunerea declarației pe propria răspundere pentru acordarea voucherelor de vacanță precum și solicitările pentru beneficiarii care NU doresc să primească vouchere de vacanță se vor depune online la adresa: vouchere.vacanta@old.umfcd.ro sau fizic la Registratura Rectoratului UMF „Carol Davila” București, Str. Dionisie Lupu, Nr. 37, Sector 2, București.

Declarația pe propria răspundere, precum și, după caz, solicitarea de refuz al voucherelor de vacanță se vor depune până maxim în data de 05.10.2025. Nedepunerea declarației pe propria răspundere, va atrage neîncărcarea suportului electronic cu suma aferentă.

DOCUMENTE UTILE:

Anexa nr. 1

Anexa nr. 2

Anexa nr. 3

Cerere eliberare a unui nou card de vacanță

Articolul Anunț vouchere de vacanță 2025 apare prima dată în umfcd.